b"\n_START_ARTICLE_\nDewan Tunku Canselor\n_START_PARAGRAPH_\nDewan Tunku Canselor (DTC), antara ikon utama Universiti Malaya telah dirasmikan oleh YTM Tunku Abdul Rahman Putra Alhaj pada 25 Jun 1966.\n_START_SECTION_\nSejarah penubuhan\n_START_PARAGRAPH_\nSempena perasmiannya, Dewan yang dinamakan sempena nama beliau buat pertama kali menjadi tempat berlangsungnya istiadat konvokesyen untuk sesi 1965/66 dengan 587 orang graduan meneriman ijazah pertama, sarjana dan kedoktoran manakala 115 orang graduan menerima Diploma Pendidikan.\n_START_SECTION_\nRekabentuk\n_START_PARAGRAPH_\nDewan hasil rekaan oleh Dato' Kington Loo/CHR Bailey, arkitek moden dari firma BEP Arkitek (asalnya Boothy Edwards & Partners) ini telah mengambil masa satu setengah tahun untuk disiapkan. Ia merupakan antara beberapa struktur pertama di negara ini yang mengikut pengaruh tokoh Arkitek Moden berbangsa Switzerland-Perancis, Le Corbusier. Beliau adalah antara tokoh arkitek moden yang amat mementingkan kesesuaian rekabentuk mengikut kegunaan, selain penggunaan bahan binaan yang sesuai dan tidak mengenakan sebarang hiasan pada sesuatu binaan. Rekabentuk DTC hampir menyamai bangunan Bank Negara Malaysia yang menggunakan konsep kemodenan simen yang tidak bercat.\n_START_SECTION_\nIstiadat Konvokesyen\n_START_PARAGRAPH_\nSebelum wujudnya DTC, Istiadat Konvokesyen Universiti Malaya telah dilangsungkan di beberapa tempat lain seperti Dewan Tuanku Abdul Rahman di Jalan Ampang (Sekarang Pusat Penerangan Pelancongan Malaysia) pada 1961, (konvokesyen pertama UM di Kuala Lumpur), Stadium Negara (1962), Dewan Bahasa dan Pustaka (1963), Stadium Chin Woo (1964) dan Bangunan Parlimen (1965). Dewan yang boleh memuatkan seramai 25,000 orang ini merupakan dewan yang terbesar di Kuala Lumpur ketika itu._NEWLINE_Pada peringkat awal, DTC tidak mempunyai pentas seperti sekarang, yang terdapat hanya sebuah platform kecil. Sekitar tahun 1969-1971, pihak British Council ingin mengadakan satu persembahan Balet di Kuala Lumpur dan memerlukan dewan yang agak besar. Pihak British Council sanggup mengeluarkan kos mengadakan sebuah pentas dan kemudiannya dihadiahkan kepada UM._NEWLINE_Dengan adannya DTC, Universiti Malaya pada masa itu telah mempunyai tempat yang tetap bagi istiadat konvokesyen dan lain-lain majlis seperti persidangan dan seminar selain persembahan seni kebudayaan dan peperiksaan akhir semester. Tahun demi tahun, DTC terus menempa sejarah dalam kegemilangan akademik dengan pertambahan graduan yang menerima ijazah masing-masing sehinggalah pada tahun 2000.\n_START_SECTION_\nTragedi Kebakaran\n_START_PARAGRAPH_\nPada tahun 2001, istiadat konvokesyen diadakan di Stadium Putra, Kompleks Sukan Negara, Bukit Jalil berikutan kebakaran yang berlaku pada pagi 29 Jun 2001 iaitu kira-kira 35 tahun sejak perasmiannya pada 1966. Kejadian yang menyedihkan itu telah menyebabkan kerugian sebanyak RM12.4 juta. Pada kenyataannya, kerugian akibat kebakaran DTC tidak dapat dinilai dengan wang ringgit kerana kenangan, sentimental nostalgia terhadap DTC itu sendiri yang telah menyaksikan seribu satu kenangan manis dan pahit yang mewarnai warga kampus._NEWLINE_Akhirnya, setelah mendapat restu pihak berwajib, kerja-kerja pembinaan semula telah dijalankan dan memakan masa selama empat bulan dan tiga minggu, menelan belanja kira-kira RM13.5 juta. DTC telah dibina semula kepada keadaan asal dengan lebih sempurna dan lebih canggih. Untuk maksud itu, Tabung Pembinaan Semula DTC telah ditubuhkan oleh warga UM dan juga pihak The New Straits Times._NEWLINE_Sehingga kini, lebih 95,000 graduan menerima ijazah dan jumlah itu terus bertambah dari setahun ke setahun."